Regering stem glo in om redes te gee vir rookverbod(Foto: pixabay) Die regering het ingestem om die Fair Trade Independent Tobacco Association (Fita) van redes te voorsien oor hoekom die verbod op die verkoop van sigarette tydens vlak 4 van die afsonderingstydperk voortduur. Fita het op 4 Mei ŉ hofaansoek gebring om die regering te dwing om die verbod op die verkoop van sigarette op te hef. Die hofaansoek is egter tweeledig en die ander deel van die aansoek sou vandag aangehoor word. Met dié deel van aansoek wou Fita die regering dwing om die notules van die vergaderings waar die besluit geneem is, beskikbaar te stel. Volgens Sinenhlanhla Mnguni, voorsitter van Fita, word die saak egter nie meer vandag aangehoor nie aangesien die regering ingestem het om die rekord van besluitneming en die redes vir die afkondiging van par. 27 van die vlak 4-regulasies, wat die verkoop van tabakprodukte verbied, so gou as redelik moontlik beskikbaar te stel. Pres. Cyril Ramaphosa het op 23 April gesê die verbod gaan op 1 Mei, toe die afsonderingsregulasies na vlak 4 afgeskaal is, opgehef word. Ses dae later het sy minister van samewerkende regering en tradisionele sake, Nkosazana Dlamini-Zuma, egter uit die bloute aangekondig dat die verbod volgehou word. (Foto: Klimkin/Pixabay.com) Mnguni het gesê die regering het sedert die hofaansoek gebring is ook bevestig dat die vervaardiging en uitvoer van tabakprodukte toelaatbaar is ingevolge die regulasies. “Die toegewings moet deur almal verwelkom word, al is dit laat. Ondanks die toegewings sal ons egter nou voortgaan met die ander deel van ons aansoek, naamlik bevestiging deur ŉ hof dat die verkoop van tabakprodukte en sigarette wettig is ingevolge die afsonderingstydperkregulasies.” Mnguni het gesê ten einde die saak te bespoedig werk die onderskeie regspanne van albei partye aan ŉ tydrooster om te verseker dat die aansoek so gou as wat redelik moontlik is, aangehoor word. ŉ Datum is egter nog nie vasgestel nie. “Die publiek moet in gedagte hou dat talle dokumente eers uitgeruil moet word voor die saak in ŉ hof aangehoor word.”